ബ്രഹ്മപുരം പ്ളാന്റ്: ഏക ടെന്ഡറില് ഉടന് തീരുമാനം കൊച്ചി: ബ്രഹ്മപുരം മാലിന്യ സംസ്കരണ പ്ലാന്റ് നടത്തിപ്പിന് ലഭിച്ച ഏക ടെന്ഡര് തുറക്കുന്നതു സംബന്ധിച്ച് പത്തു ദിവസത്തിനകം തീരുമാനമെടുക്കാന് കോര്പ്പറേഷന് കൗണ്സില് തീരുമാനിച്ചു. ഇതേപ്പറ്റി പഠിച്ച് അടുത്ത കൗണ്സിലില് റിപ്പോര്ട്ട് സമര്പ്പിക്കാന് ആരോഗ്യ സ്ഥിരംസമിതി ചെയര്മാനെ മേയര് ചുമതലപ്പെടുത്തി. നിയമനടപടികള് ഉണ്ടാകാന് സാദ്ധ്യതയുള്ളതിനാല് റീടെന്ഡര് നടത്താന് കഴിയില്ലെന്ന് മേയര് എം. അനില്കുമാര് പറഞ്ഞു. പുതിയ കമ്ബനി ചുമതല ഏല്ക്കുന്നതുവരെ നിലവിലെ കരാറുകാരന് തുടരാമെന്ന് 2012 ല് അന്നത്തെ മേയര് ടോണി ചമ്മിണി ഒപ്പിട്ട കരാര് പ്രകാരമാണ് കരാറുകാരന് 2021 ലും തുടരുന്നത്. ഇത് അനാദികാലം തുടരാന് കഴിയില്ലെന്ന് മേയര് ചൂണ്ടിക്കാട്ടി. ഓരോ വര്ഷവും ടെന്ഡര് പുതുക്കി നല്കാത്തതിനാല് ഓഡിറ്റ് വിഭാഗം അഞ്ചു കോടി രൂപ പിഴയിട്ടിട്ടുണ്ട്. തുകയുടെ ഉത്തരവാദിത്വം കൗണ്സിലര്മാര് ഏറ്റെടുക്കേണ്ടിവരുമെന്ന് സെക്രട്ടി എസ്.എസ്. നൈസാം പറഞ്ഞു. മാലിന്യസംസ്കരണവുമായി ബന്ധപ്പെട്ട് വന്അഴിമതിയാണ് നടക്കുന്നത്. കരാറുകാരനെ സഹായിക്കുന്ന വിധത്തില് മുന്വര്ഷങ്ങളിലെ ടെന്ഡര് നടപടികളില് കൃത്രിമം നടന്നതായും സെക്രട്ടറി പറഞ്ഞു. നിലവില് ടെന്ഡര് നല്കിയ കമ്ബനിക്ക് രണ്ട് നഗരസഭകളിലായി നാലുവര്ഷത്തിലധികം പ്രവൃത്തിപരിചയമുണ്ടെന്ന സെക്രട്ടറിയുടെ റിപ്പോര്ട്ട് വിശ്വാസത്തിലെടുത്താണ് കൗണ്സില് ടെന്ഡര് പഠിക്കാന് തീരുമാനിച്ചത്. ഏക ടെന്ഡര് സ്വീകരിക്കുന്നതില് കൗണ്സിലര്മാര് രൂക്ഷമായ എതിര്പ്പ് പ്രകടിപ്പിച്ചിരുന്നു. കോര്പ്പറേഷന് മലിനീകരണ നിയന്ത്രണ ബോര്ഡ് ഒരു കോടി രൂപ പിഴ ചുമത്തിയതും ദേശീയ ഹരിത ട്രിബ്യൂണലിന്റെ ശാസനയുമുള്ളതിനാല് ബ്രഹ്മപുരത്ത് പ്ലാന്റ് സ്ഥാപിക്കേണ്ടതുണ്ട്. അല്ലെങ്കില് കൗണ്സിലര്മാരുടെ പേരിലും പിഴയടക്കേണ്ടിവരുമെന്നും സെക്രട്ടറി അറിയിച്ചു. ടെന്ഡര് നിയമ സാധുത പരിശോധിക്കാനും ഹൈദരാബാദിലെ മാലിന്യ സംസ്കരണ പ്ലാന്റിന്റെ മാതൃക പരിശോധിച്ച് എത്തിയശേഷം അടുത്ത സെപ്തംബറിന് മുമ്ബ് പുതിയ പ്ലാന്റിന് ടെന്ഡര് വിളിക്കാന് നടപടി സ്വീകരിക്കാനും കൗണ്സിലില് ധാരണയായി.